Trods et ihærdigt forsøg så lykkedes det ikke at få standset den eller de tyve, der ved 1.30 tiden natten til onsdag brød ind i et cykellager i Porsborgparken i Støvring. Det var en person med tilknytning til stedet, der kort forinden var blevet alarmeret om, at noget var galt på stedet - og straks tog afsted. Ved lagerbygningen ser han, at der i indkørslen holder en høj, sølvgrå kassebil af ældre dato - og han får bange anelser om, at der er et indbrud i gang. Han skynder sig at parkere sin egen bil bagved for at spærre for, at kassebilen kan komme ud. Det gjorde tilsyneladende ikke det store indtryk på føreren af kassebilen - i hvert fald bliver der givet gas, og kassebilen påkører den bil, der forsøger at spærre vejen. Og vupti, kassebilen stikker af fra stedet. Det er således lykkedes de formodede indbrudstyve at stikke af med et endnu ukendt antal cykler fra cykellageret. Nu efterlyser Nordjyllands Politi folk med kendskab til indbruddet - eller kendskab til den kassebil, der stak af fra stedet. - Hvis nogen ser en ældre, høj, sølvgrå kassebil - nu med skader, så hører vi gerne fra dem på 1-1-4, siger vagtchef hos Nordjyllands Politi, Jesper Sørensen.

Opsummering:
Nordjyllands Politi efterlyser en ældre, høj, sølvgrå kassebil, der blev brugt til indbrud i cykellager natten til onsdag.